明妃曲
作者：方一夔
朝代：宋

paragraphs: 明妃去時載橐駞，金環珠絡紅錦靴。
燕支山北萬蹄馬，半夜劍槊鏘橫磨。
老胡鬚鼻極殊狀，黄羊乳酪氈裘帳。
此生賦分逐飛走，一回坐起一惆悵。
當初自恃顔如花，不嫁比鄰來天家。
掖庭咫尺隔萬里，十年不復逢宮車。
畫工不信能相誤，一朝流落天涯去。
漢使年年去復來，長安不見低烟霧。
寒沙擊面雁飛秋，手抱琵琶淚暗流。
上絃冷冷寫妾苦，下絃切切寫漢羞。
妾身生死何須道，漢人嫁我結和好。
曲終誰是知音人，斷魂去作墳頭草。